Martin Henriksen (DF), 2012-03-20:
Jeg tager ordet i anden runde, fordi jeg synes, det er tankevækkende, at argumenterne for lovgivningen er så overfladiske.
Jeg synes også, det er tankevækkende, at ministeren tilsyneladende ikke vil anerkende, at EU-reglerne bliver brugt til at omgå den lovgivning, som vi diskuterer her i dag.
Det synes jeg da alt andet lige er relevant, om ikke andet så som en serviceoplysning.
Jeg synes, at det på den debat, vi har haft, næsten lyder, som om alle har ret til at leve i Danmark, hvis de er gift med en, der i forvejen lever her.
Hvis man fører den tanke helt ud i livet, vil den danske udlændingepolitik og Danmark ganske enkelt bryde sammen.
Når jeg lytter til Radikale Venstre og Enhedslisten, lyder det næsten, som om der slet ikke skal være nogen udlændingepolitik, som regulerer adgangen til Danmark.
Det er også vanskeligt at sidde stille og lytte til, at justitsministeren og andre bliver ved med at sige, at man blot fører reglerne tilbage til før pointsystemet.
Sagen er jo den, at der før pointsystemet eksisterede en 28-års-regel; den bliver til en 26-års-regel.
Før pointsystemet var den økonomiske garantistillelse på næsten 64.000 kr.; nu bliver den sat ned fra 100.000 kr. til 50.000 kr. Før pointsystemet var der gebyr på ansøgninger om familiesammenføring; det afskaffer man også.
Før pointsystemet var der krav om bestået indvandringsprøve; indvandringsprøven bortfalder med dette lovforslag.
Det er altså en række eksempler på, at regeringen lemper mere end det, man giver udtryk for i offentligheden og her Folketingssalen.
Det var også derfor, vi indførte nye regler.
For at gøre det hele endnu mere absurd lægger regeringen tilmed op til at fjerne den positive særbehandling af udlændinge, der kommer hertil, fordi de er blevet gift med en dansker, og her taler jeg om udlændinge fra lande som Australien, New Zealand, Japan, Israel, Canada, Schweiz, Sydkorea og USA.
Det giver på ingen måde mening, når man tager i betragtning, at der stort set ingen integrationsproblemer er med mennesker herfra.
Vi har i dag en glimrende lovgivning, der rent faktisk forskelsbehandler der, hvor det giver mening.
Vi havde egentlig fundet ud af, hvordan man kunne gøre det lidt lettere for dem, som overhovedet ikke giver nogen problemer for Danmark, og lidt sværere for dem, der giver problemer for Danmark.
Det er almindelig sund fornuft.
Ja, vi havde sågar med pointsystemet fundet en måde at sikre, at den unge dansker på 23 år, der på sit studie i udlandet fandt en kæreste og blev gift, fik en mulighed for at blive familiesammenført, før man var fyldt 24 år, hvis man kunne opnå de nødvendige point.
Det gider regeringen så heller ikke mere.
Pointsystemet er bedre end 24-års-reglen, ganske enkelt fordi vi strammede reglerne over for de udlændinge, som var vanskelige at integrere, og det uanset om de var 24 år, 34 år eller 44 år.
For hvis de ikke kunne bidrage til det danske samfund, blev det svært, og for nogle blev det umuligt.
Alt det ødelægger regeringen i dag med dette lovforslag og med dyrekøbte slogans og fokusgruppeproducerede overskrifter som »robust og retfærdig«, men lovforslaget er ingen af delene.
Man vælger af uransagelige årsager at gå ind og lempe lige præcis dér, hvor vi ved at der kommer de største integrationsproblemer ud af det.
Det er en dårlig dag for Danmark.